แนะนำการลงทุนแบบแบบสุลต่านดูไบหน่อย
1. บินไปอเมริกาเข้าคาสิโนกดแจ็คพอต
วิธีนี้น่าจะอารมณ์คล้าย ๆ ถูกหวยรางวัลใหญ่ โชคดีหมุนสล็อตแบบปัง ๆ ใช้เงินเพียง 3 ดอลลาร์ หรือราว ๆ 100 กว่าบาทต่อครั้ง ถูกทีรวยรวดเดียว 10 ล้านเหรียญ หรือตีเป็นเงินไทย ~300 กว่าล้านบาท*
แต่ความเป็นไปได้ของวิธีนี้ถือว่าต่ำมาก ๆๆๆๆๆ โดยความเป็นไปได้ของวิธีนี้อยู่ที่ 1 ใน 49,836,032 หรือคิดเป็น 0.00000002% 

นอกจากนั้นยังมีการประมาณว่าเราต้องใช้เงินเฉลี่ยประมาณ 15.2 ล้านเหรียญ ถึงจะถูกแจคพ็อตสักครั้ง ซึ่งถ้าแลกกับรางวัลเพียง 10 ล้านเหรียญเพียงเท่านั้น วิธีนี้จึงถือได้ว่าไม่คุ้มเอาเสียเลย! และอาจจะถือว่าไม่เวิร์คสักเท่าไร

*อิงจากอัตราแลกเปลี่ยนค่าเงินดอลลาร์/บาท ณ วันที่ 10 สิงหาคม 2022 เวลา 07:33 นาฬิกา

ลงทุนในตลาดหุ้นซาอุฯ แบบสุลต่าน
รู้หรือไม่? เรื่องน่ารู้ก็คือดัชนีตลาดหุ้นซาอุฯ สามาถทำผลตอบแทนเฉลี่ยต่อปีอยู่ที่ 10.37% เลยนะ

แต่การจะเปลี่ยนเงิน 500,000 ให้กลายเป็น 300 กว่าล้านบาทด้วยวิธีนี้ เราต้องใช้เวลาถึง ~66.49 ปีเลยทีเดียว 

แต่ใด ๆ ก็ตามวิธีนี้ถือว่ายังพอเป็นไปได้ เพราะ หากเราเชื่อว่าประเทศซาอุฯ จะเติบโตเรื่อย ๆ ดัชนีหุ้นก็ควรสะท้อนตามการเติบโตของบริษัทในดัชนีตามไปด้วย

2. เป็นสุดยอดนักลงทุนหุ้นทบต้น 20% ต่อปี
นักลงทุนระดับโลกที่มี Track record ยาวนานไม่ว่าจะเป็นคุณ George Soros Warren Buffett หรือ Peter Lynch ที่เรารู้จักกันน่าจะมีผลงานประมาณนี้ (เว้นแต่คุณ Jim Simon ที่ถือว่าสุดยอดมาก ๆ ที่ 66% ต่อปี)

โดยคุณอาจจะเลือกหุ้นเอง ใช้ Margin Leverage หรือลงทุนผ่านกองทุนรวมก็ได้ แต่ท้ายที่สุดเมื่อพอร์ตของคุณใหญ่มาก ๆ คุณก็อาจจะไม่สามารถลงทุนในหุ้นตัวเล็ก ๆ ได้อีกต่อไป และคงมีจุดที่ไม่อยาก All in อัด Margin Leverage เพราะอยากรักษาความมั่งคั่ง ท้ายที่สุดตัวเลขผลตอบแทนเฉลี่ยต่อปีประมาณ 20% ต่อปีน่าจะเหมาะสมที่สุด

แต่การจะสร้างเงินก้อน ~300 ล้านบาทในปลายทาง คุณต้องใช้ระยะเวลาเฉลี่ยประมาณ 35.99 ปี ดังนั้นวิธีนี้หากมีฝีมือเลือกหุ้น + เริ่มไว ก็อาจจะอยู่ทันใช้เงินได้อยู่นะ

3. ซื้อ Bitcoin แล้ว TO THE MOON!!
ย้อนเวลาหาอดีตซื้อ Bitcoin ตั้งแต่ยังถูก ๆ แล้ว TO THE MOON  หากอิงจากผลตอบแทนนับตั้งแต่ปี 2010 – 2021 Bitcoin สร้างผลตอบแทนเฉลี่ยอยู่ที่ 1,576% ต่อปี ซึ่งถ้าคุณเริ่มต้นด้วยเงิน 5 แสนบาท และสร้างผลตอบแทนแบบทบต้นเฉลี่ยที่ 1,576% ต่อปี คุณก็จะใช้เวลาเพียง ~4.08 ปี ในการสร้างเงินปลายทางที่ 5 หมื่นล้านบาท ซึ่งวิธีนี้ใช่ว่าจะเป็นไปไม่ได้!! หากคุณรู้ลึกรู้จริง เชื่อมั่นว่า Bitcoin มีโอกาสเติบโตในระดับสูง!!

แต่คำถามก็คือในยุคนั้นจะมีสักกี่คนที่กล้าเดินเข้าไปในของที่ราคาผันผวนมาก ๆ อีกทั้งยังนิ่งแช่อิ่มไปอีกนานหลายปีกว่าจะรวยจนถึงทุกวันนี้

หากคุณทำได้คุณก็อาจเป็นส่วนหนึ่ง แต่ถ้ายังไม่ได้ทำตอนนี้บิทคอยน์แตะเกือบล้านเข้าไปแล้ว วิ่งเป็นสองล้านผลตอบแทนก็เหลือเพียงหนึ่งเด้ง ไม่เช่นนั้นก็อาจจะต้องไปหาเหรียญเล็ก ๆ มีศักยภาพลงทุนแทน

4. ลงทุนกองทุนรวม Passive แบบบ้าน ๆ
วิธีนี้เอาจริงดูจะกาวน้อยสุด ซึ่งวิธีการก็เรียบง่ายลงทุนในดัชนีหุ้น กองทุนที่มีการกระจายการลงทุนและเลือกลงทุนในประเทศที่เราเชื่อว่ามีศักยภาพการเติบโตที่ดี ซึ่งผลตอบแทนที่ได้ตามค่าเฉลี่ยหุ้นโลกก็น่าจะอยู่ที่ราว ๆ 8 % ต่อปี ใช้เวลา 85.26 ปี เราก็จะมีเงินเท่าแจ็คพอต 

ใด ๆ ก็ตามบทความนี้ไม่ได้มีจุดประสงค์ชี้นำทุกคนให้ทำวิธีแปลก ๆ แต่อย่างใด (และก็ไม่ได้บอกว่าวิธีเหล่านั้นเป็นไปไม่ได้) ทั้งนี้ทั้งนั้นขึ้นอยู่กับวิจารณญาณของแต่ละบุคคล

ประเด็นสำคัญของบทความนี้ก็คือจะชี้ให้เห็นถึงความเป็นไปได้ของการเปลี่ยนเงินให้รวยเร็วแบบไว ๆ ง่าย ๆ ในระยะสั้น ๆ นั้นน่าจะเป็นไปได้ค่อนข้างยาก อนาคตนั้นไม่เที่ยงแท้มีปัจจัยยุ่บยั่บเต็มไปหมดและเราก็ไม่สามารถรู้อนาคตได้อย่างแม่นยำเช่นเดียวกัน

ข้อคิดสำคัญจากบทความนี้ก็คือถ้าเราทำผลตอบแทนได้ดี ระยะเวลาในการถึงเป้าหมายก็จะสั้นลงตามไปด้วย กลับกันแล้วหากผลตอบแทนเราพอ ๆ กับตลาด การเริ่มไวจะช่วยให้เราถึงฝั่งฝันได้เช่นกัน หากใครสงสัยดูจากภาพด้านล่างได้เลย
เทคโนโลยีทางการเงิน & การเงินดิจิทัล,ตลาดการเงิน & ผลิตภัณฑ์และบริการทางการเงิน